A kísértésről I., 2015. február 7.
Szabadíts meg a gonosztól!
Máté 4:1–4
Fő gondolat: 

Mi az az emberi tapasztalat, amiben mindannyian osztozunk? Talán a halál? Talán meglepő, de nem. Nem minden ember tapasztalta ezt meg: Illés és Énok halál nélkül került Isten elé. Érdekes, de nem is annyira sok azon dolgok száma, amin mindannyian biztosan keresztülmegyünk. Viszont van valami, ami biztosan minden ember osztályrésze. Ez nem más, mint a kísértés.
A kísértés nem kerül el senkit. Osztozik benne gazdag és szegény, európai és afrikai is. Ott volt a tökéletes Ádám és Éva életében. Nem maradt távol az angyalok világától. Sőt, ahogy mai részünkben láttunk, még a testté lett Isten, Jézus Krisztus is tapasztalta a bűnre való csábítást. 
Erről a tényleg egyetemes emberi tapasztalatról lesz szó a következő három alkalommal. Az igénk, ami alapján a kísértés témáját vizsgálni fogjuk, az Úr Jézus megkísértése Máté evangéliumában. Ez a rész azt az intenzív kísértést mutatja be, amit az Úr Jézus szolgálatának megkezdése előtt tapasztalt meg. A kísértés három erős nyilát dobta felé az ördög, ebből vizsgálunk meg egyet-egyet minden alkalommal.
A mai alkalom tehát az első kísértésé. Hogy a hármas számtól ne szakadjunk el nagyon, három kérdésre keressük majd a választ. Először is: mi a jelentősége Krisztus megkísértésének? Miért fontos ez számunkra, mi az üzenete? Másodszor: miről szólt az első kísértés? És végül: mi köze mindennek hozzánk?
Mi a jelentősége Krisztus megkísértésének?
Látnunk kell, hogy Krisztus megkísértése nem „csak úgy” történt. Nem csupán megesett Jézussal. Hanem azt olvassuk, hogy „1akkor a Lélek Jézust a pusztába vitte, hogy az ördög megkísértse.” Figyeljétek meg az isteni tervezettséget mindebben. A Lélek vitte Jézust a pusztába. A Szentháromság harmadik személye olyan helyzetbe hozza a Szentháromság második személyét, hogy az ördög megkísérthesse. A két tagmondat között kapcsolat van. A Lélek célja Jézussal világos: „hogy az ördög megkísértse”. Nyoma sincs itt a véletlennek. Ez a kísértés (is) tervezett volt.
A kérdésünk tehát ez: mi volt Isten célja mindezzel? Miért kellett Krisztusnak így megkísértetnie? A válaszhoz kicsit vissza kell mennünk a történetben a 3. fejezetig. A 3. fejezetben Krisztus megkereszteléséről olvasunk. Ez János keresztsége volt, „a megtérés keresztsége a bűnök bocsánatára” (Mk 1:4). Jézus jön, hogy megkeresztelkedjen. 
Álljunk csak meg! Mi történik itt? Jön Jézus Krisztus, a tökéletes Isten-ember, a bűn nélküli Messiás, hogy ő is megkeresztelkedjen a bűnök bocsánatára? Ő is felveszi a megtérők jelét? Nem csoda, hogy János ennek láttán így kiált fel: „Nekem kell általad megkereszteltetnem, és te jössz hozzám?” Sőt, az Ige azt mondja, hogy János tiltakozott. Meg akarta akadályozni, hogy Jézus ezt tegye. Igaza volt, nem? Hogyan mutatkozhat Isten szentje egynek a bűnösök közül, akinek magának is megtérésre van szüksége?
Amennyire érthető János reakciója, annyira érthetetlen Jézusé: „Hagyd ezt most, mert így illik nekünk minden igazságot betöltenünk.” Mit ért Jézus azon, hogy „így illik minden igazságot betöltenünk”?
Szeretett budapesti gyülekezet, az evangéliummal találkozunk ebben a versben. Nem az a kérdés, hogy miért teszi Jézus ezt. Hanem az, hogy kiért teszi. Kiért kell neki minden igazságot betölteni? Kiért áll be a sorba? Kiért azonosul a bűnösökkel? Hát értünk, az ő bárányaiért. Nem neki volt szüksége a bűnbánatra, a megtérés keresztségére és a bűnök bocsánatára. Hanem nekünk. És ő pont azért jött el, hogy minket képviseljen. Hogy a mi Közbenjárónk legyen. Hogy helyettünk tegyen eleget Isten követelményeinek, és helyettünk töltsön be minden igazságot. Ezt látjuk a keresztségnél, Jézus szolgálatának kezdeténél. Azonosul velünk, egy lesz közülünk. Azért, hogy minden emberi körülményben győzelmesen megálljon, betöltse Isten törvényét helyettünk, és megszerezze az üdvösséget nekünk. Ez kezdődik el a Jordánnál és fejeződik be a Golgotán. Ezért halljuk az Atya dicsőséges szavát: „Ez az én szeretett Fiam, akiben én gyönyörködöm!”
És e csúcspont után jutunk Krisztus megkísértéséhez. Miért vitte őt a Lélek a pusztába, hogy az ördög megkísértse? Azért, hogy helyettünk álljon meg az ördög támadásainak kereszttüzében. Nem véletlen, hogy az első megmérettetés a pusztában történik. A puszta… Ahol a zsidók is vándoroltak az egyiptomi szabadulás után. Negyven nap és éjen át… Ez emlékeztet a zsidók negyven éves vándorlására. Megéhezett… Erről eszünkbe juthatnak a zsidók lázongásai, amikor az élelem vagy a hús hiánya, vagy a szomjúság miatt zúgolódtak. És Jézus válasza… Az 5Móz 8:3-mal hárítja el az ördög támadását. Ez a vers pont a zsidók pusztai vándorlását, és az ottani próbákat említi fel. Vagyis a lényeg mindebből az, hogy Jézus megkísértése Izráel pusztai vándorlásának mintájára történt. Mind a három kísértés párhuzamba állítható azokkal a próbákkal, amelyekben Izráel részesült. Ám amíg Izráel elbukott, Jézus győztesen megállt. Isten népe hűtlenkedett, ám Jézus végig bízott Atyjában. 
Vagyis Jézus megkísértése arra mutat, hogy Jézus hogyan szállt szembe azokkal a próbákkal, amelyekben Izráel és mi is elbuktunk. A kísértések leírása elsősorban nem arra tanít, hogyan tudunk mi szembeszállni a kísértésekkel. Ez nagyon fontos, testvérek! Tudom, hogy általában a magyarázatok erre szoktak koncentrálni: mit tanulhatunk mi Jézusról; milyen taktikákat alkalmazhatunk a kísértéseinkben; tanuljuk meg a Szentírást, és azzal vágjunk vissza az ördögnek stb. De a legfőbb üzenet nem ez. Hanem ez a történet azért van megírva, hogy Jézust lássuk, és Benne gyönyörködjünk. Hogy lássuk benne a második Ádámot, a második Izráelt, Isten Fiát, aki tökéletesen helyt áll, ahol mi elbuktunk. Aki nem hajlik a kísértésre, nem követ el bűnt, hanem igazságosan cselekszik, és engedelmes marad mindvégig. Ő a mi Megváltónk! Az ő igazsága és engedelmessége a miénk! Az Atya azt ígéri, hogy mindenki, aki benne hisz, azt úgy tartja számon, mintha Jézusként engedelmeskedett volna! Bűneit megbocsájtja, és Jézus igazságát neki tulajdonítja. Ezt az igazságot, Jézus tökéletes igazságát, amely hit által a miénk – ezt mutatja be nekünk a Szentírás. Tehát, szeretett testvérek, álljatok meg itt, üljetek le, és gyönyörködjetek Krisztus engedelmességében, az ő szeretetében, hogy mindezt értetek vállalta. Az ő győzelme a ti győzelmetek. Az ő igazsága a ti igazságotok. És ezért nincs senki, aki kárhoztatna, vádolhatna Titeket. Mert Jézus helyettetek volt engedelmes, és ez elég!
Miről szólt az első kísértés?
Mindezek után térjünk rá az első kísértésre: miről szólt? A felszínen az éhségről és a kenyerekről. De nem ez a lényeg. Hiszen baj lenne, ha Krisztus csillapítaná az éhségét? Vagy később nem sokasította meg a kenyeret az ötezernek vagy a négyezernek? A Sátán sugallata racionálisnak tűnik. Azonban volt mögötte egy mélyebb csábítás. Ezt Krisztus válaszából láthatjuk: „4Ő pedig ezt felelte: Meg van írva: nemcsak kenyérrel él az ember, hanem minden igével, amely Isten szájából származik.” 
Ahogy már korábban említettem, Jézus itt az 5Móz 8:3-at idézi. Az előző verssel együtt így hangzik:
„2Emlékezz meg az egész útról, amelyen hordozott az ÚR, a te Istened immár negyven esztendeig a pusztában, hogy megsanyargasson és megpróbáljon téged, hogy nyilvánvaló legyen, mi van a szívedben: vajon megtartod-e parancsolatait, vagy sem? 3Sanyargatott téged és éheztetett, de azután mannával táplált, amelyet nem ismertél, sem a te atyáid nem ismertek, hogy tudtodra adja, hogy az ember nemcsak kenyérrel él, hanem mindazzal, ami az ÚR szájából származik.” (5Móz 8:2–3)
Izráel megpróbáltatásának a célja az volt, hogy felszínre hozza: mi van a szívben. Isten éheztette az ő népét, és ezáltal választásra késztette. Vajon elhiszi-e azt az ígéretet, ami az Úr szájából származott, hogy gondoskodik róluk, és beviszi őket az Ígéret földjére? Vagy pedig a korgó gyomor kerekedik felül, és bizalmatlanná válik Isten gondoskodása felől, és lázad ellene? Hiszi-e, hogy Isten jó, és gondoskodik róla a mostani nyomorúság ellenére vagy sem? 
Ugyanerről szólt Krisztus kísértése is. Negyven nap böjt után Krisztus megéhezett. Ez a szó a görögben utal az éhezés miatti testi fájdalmakra, a korgó gyomor kínjára. Krisztus tapasztalta a mardosó éhség fájdalmát. Az ördög pedig egy megoldást nyújtott tálcán elé: „Ha Isten fia vagy…” Ha Isten fia vagy, nem kellene éhezned. „Mondd, hogy ezek a kövek változzanak kenyérré.” Vagyis: használd erődet arra, hogy e fájdalomból menekülj. Ne várj Istenre! Hanem vedd kezedbe a cselekvést! Az ördög arra biztatta Jézust, hogy kijátssza Isten gondviselésének útját. Szerezze meg magának azt, amit Isten még nem adott neki. Ne bízzon benne, szeretetében, időzítésében és gondviselésében, hanem vegye kézbe a dolgok irányítását.
Képzelj el két síelőt, akik egy meredek pályán csúsznak le. Az egyikük gyengén lát, szemüvegét elvesztette. Nem hagyatkozhat, csak a társára. Éppen ezért megegyeznek – nehogy rossz látása zavaró tényező legyen –, hogy inkább egy kendővel beköti a szemét, és csak társa utasítására figyel. Minden jól is megy. Egyre jobban begyorsulnak. Ám egyszer csak bekötött szemű emberünk furcsa hangokat hall. Mintha kövek kerülnének síléce alá. És mintha valami nagy dolog felé közeledne – kőszikla? Vagy talán egy nagy fa? De vezetője nem szólítja fel kitérésre. Tapasztalata mást mond, mint a kapott utasítás. Itt a dilemma: tépje le fejéről a kendőt, és menjen saját csökkent látása után? Vagy pedig bízzon régi barátjában, aki tökéletesen lát, és szereti őt.
Az Úr Jézus – bár tökéletesen látott – nem vette le a kendőt. Hanem bízott Atyjában, és kitartott. Nem lett hűtlen. Nem tévesztette szem előtt Isten ígéreteit. Nem keseredett meg. Hanem elszenvedte a fájdalmat, tudva, hogy ott is, akkor is Atyjának gondja van rá. És mivel Krisztus helyettünk is engedelmeskedett, és minket az Atya gyermekeivé tett, mi is tudhatjuk: mennyei Atyánknak minden helyzetben gondja van ránk.
Felmerülhet azonban két kérdés. Az első: miért ne változtathatta volna Jézus a köveket kenyérré? Mi rossz lett volna ebben? Egyrészt az, hogy megsemmisítette volna Jézus elvonulásának a célját. Jézus azért ment a pusztába, hogy böjtöljön, és Istennel közösségben legyen. Megvonta magától az ételt, hogy figyelmét semmi se tántorítsa el az Istenre figyeléstől. Nem enni jött a pusztába, pont ellenkezőleg. Másrészt pedig rossz lett volna egy ilyen csodában, hogy öncélú. Az ördög arra akarta rávenni Krisztust, hogy a csodákat, a Lélek erejét és ajándékát a saját maga céljára és javára használja. Ám Isten nem ezért adta nekünk az ő ajándékait. „A Lélek megnyilvánulását mindenki azért kapja, hogy használjon vele.” (1Kor 12:7) Nem magamat, a pénzemet, hírnevemet, kényelmemet, jóérzésemet kell gyarapítanom. Hanem a másiknak használni. A másikat szolgálni. Ez a csoda pedig öncélú lett volna.
A második kérdés: Isten ugyanakkor felelősnek teremtett, és tetteket is vár tőlünk. Nem passzív életre rendelt. Honnan tudom, hogy várnom kell Istenre vagy cselekednem? Az 5Móz 8:2–3 ebben a kérdésben is segíthet. Azt látjuk, hogy a próba célja az, hogy felderítse a szívünket, vajon megtartjuk-e Isten parancsait. Vagyis a baj akkor van, amikor a próba és nehézség között Isten ellen lázadok a szívemben. Amikor zúgolódom vagy megkeseredek. És amikor emiatt olyat teszek, amit Isten nem kért. Mint ahogy Ábrahám és Sára Hágáron keresztül próbálták az Isten által megígért gyermeket megszerezni.
Tehát íme, néhány kérdés, ami segíthet eldönteni, hogy jó helyen van-e a szívem. Bízol Istenben? Erősen állsz abban, hogy ő a legjobbat akarja most is Neked? Tisztában vagy Isten ígéreteivel? Megelégedsz azokkal, nem vágysz többre? Tudsz várni, ha szükséges? Szándékaidat, tetteidet az Istenben való hit vezérli? Vagy talán „gyorsítani” akarsz, megszerezni valamit, amire nagyon vársz? Amit teszel, összhangban van Isten parancsával? Más, érett testvérek is támogatnak benne?
Szeretett gyülekezet, tudom, hogy néha mennyire nehéz várni, és bízni az Úrban. Mennyire nehéz kitartónak lenni abban az állapotban, amiből menekülni szeretnénk. Ám Isten sokszor teszi próbára türelmünket, bizalmunkat. Nem veszi le a kendőt a szemünkről, hogy tanuljunk benne bízni. Sok szentjének életében munkálkodott így. Ábrahám 100 éves koráig várt Izsákra. József 13 évet várt a rabszolgaságban és börtönben. Dávid 10 évet várt felkenetése után, mire király lett. A misszionáriusok Nyugat-Afrikában 14 évet vártak az első megtérőre. Új-Zélandon kilencet. Tahitin 16-ot.[footnoteRef:1] Imádkozz szabadulásért, de bízz Istenben. Tudom, hogy nehéz az egyedüllét. Talán már gyereket szeretnél. Lakást vagy nagyobb házat. Előléptetést. Gyógyulást. Nyugalmat. Ám amíg várósoron vagy, tartsd Istennél a szívedet, és légy kitartó. Bízz benne! [1:  Our Daily Bread. http://www.sermonillustrations.com/a-z/p/patience.htm ] 

A harmadik kérdésünk pedig így hangzott: mi köze mindennek hozzánk?
A kísértések szükségesek. Emlékezhetünk arra, hogy a kísértések szükségesek a lelki növekedésünkben. Ha még Isten Fiának is próbára kellett tétetnie, mert így tanulta meg az engedelmességet (Zsid 5:8), akkor mennyivel inkább nekünk! Ezért értek támadások a múlt héten. Ezért engedte meg Isten a csábításokat az életedben. Ezért vitt a Lélek olyan helyekre, ahol próbára voltál téve. Ne sóhajtozz ezek miatt, Isten akaratából vannak. Akarja, hogy meglásd, mi van a szívedben. Akarja, hogy hozzá menj, és tőle kérj segítséget! 
Reményt ad. Ugyanakkor Jézus győzelme reményt ad nekünk. „Mivel maga is kísértést szenvedett, segíteni tud azokon, akik kísértésbe esnek.” – írja a Zsidó levél (Zsid 2:18). Krisztus megtapasztalta a kísértéseket, és győzött felettünk értünk, és ezzel számunkra is megnyitotta a győzelem útját. Ha benne bízol, nem kell csüggedned a legreménytelenebb helyzetben sem. Egy kísértés se túl nagy ahhoz, hogy ne segítene azt legyőzni.
Tápláld lelkedet Isten ígéreteivel! A mai igerész Isten ígéreteiről is tanított. Igenis élnünk kell mindazzal az ígérettel, ami Isten szájából származik. Ismernünk kell Isten drága szavait. Gondolkodnunk kell rajtuk. Szívünkbe vésnünk azokat, hogy ne távolodjunk el Istentől. Táplálod-e lelkedet Isten igéjével? Naponta a bibliaolvasásodban gondolkozol-e azon, hogy Isten milyen ígéretét erősíti meg a napi ige? Legyen terved arra, hogy megtanuld az ígéreteket! Írj ki, és tanulj meg, mondjuk hármat vagy ötöt, amelyek az aktuális helyzetedre vonatkozik!
Nem feltétlen rossz dolgok, csak mikor és hogyan? Az első kísértésből azt is láthatjuk, hogy a kísértés sokszor nem rossz dolgokról szól. Nem bűn kenyeret enni. Csak a mikor és a hogyan volt bűn. Nem akkor, és nem úgy, egy önző csoda árán. Nem bűn enni – de bűn a falánkság. Nem bűn a szexualitás – de a bűn a házasságon kívüli kapcsolat és epekedés.  Nem bűn a pihenés – de bűn a lustaság. Ne kavard hát meg magadat azzal, hogy „ez nem bűn!” Hanem kérdezd azt is: de most jó? De így jó? Kedves ez Istennek?
Kívánom, hogy az ördög szándékait ismerve ellen tudjatok neki állni, és elfusson előletek. Ámen.

